A Tanács 2931/79/EGK rendelete
(1979. december 20.)
a harmadik országokban megkülönböztetett behozatali elbánásban részesíthető mezőgazdasági termékek exportjának előmozdításáról
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 43. és 113. cikkére,
tekintettel a Bizottság javaslatára,
mivel a mezőgazdasági termékek egyes esetekben harmadik országok részéről megkülönböztetett behozatali elbánásban részesíthetők, ha azok megfelelnek bizonyos előírásoknak és/vagy árfeltételeknek; mivel az importáló harmadik ország hatóságai és a Közösség között közigazgatási együttműködésre van szükség az adott rendszer megfelelő alkalmazásának biztosítására; mivel e célból a termékeket a Közösség területén kibocsátott igazolásnak kell kísérnie;
mivel a fent említett árfeltételek betartása céljából az export-visszatérítési rendszert figyelembe kell venni; mivel az export-visszatérítési rendszer részletes szabályait legutóbb az 1547/79/EGK rendelettel [1] módosított, a gabonapiac közös szervezéséről szóló, 1975. október 29-i 2727/75/EGK tanácsi rendelet [2] 26. cikkében, valamint más rendeletek közös piaci szervezésről szóló megfelelő cikkeiben megállapított eljárás alapján fogadják el;
mivel a rendeletben előírt intézkedések alkalmazásának részletes szabályait ugyanannak az eljárásnak megfelelően kell elfogadni,
ELFOGADTA EZT A RENDELETET:
1. cikk
(1) Amennyiben olyan mezőgazdasági termékek kivitelére kerül sor, amelyek harmadik országba történő importjuk során a Közösség által kötött megállapodások értelmében bizonyos feltételek betartása mellett megkülönböztetett elbánásban részesülhetnek, igény esetén a tagállamok illetékes hatóságainak - megfelelő ellenőrzéseket követően - a feltételek betartását tanúsító okmányt kell kiállítaniuk.
(2) E rendelet alkalmazásának részletes szabályait a 2727/75/EGK rendelet 26. cikkében és más rendeletek közös piaci szervezésről szóló cikkeiben megállapított eljárásnak megfelelően kell elfogadni.
2. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1979. december 20-án.